ประกาศคณะกรรมการส่งเสริมการพัฒนาฝีมือแรงงาน

เรื่อง หลักเกณฑ์ วิธีการ และเงื่อนไขในการให้ความเห็นชอบ  
รายละเลียดเกี่ยวกับการฝึกเตรียมเข้าทำงาน

โดยที่เป็นการสมควรปรับปรุงหลักเกณฑ์วิธีการ และเงื่อนไขในการให้ความเห็นชอบรายละเอียดเกี่ยวกับการฝึกเตรียมเข้าทำงานให้เหมาะสมยิ่งขึ้น

อาศัยอำนาจตามความในมาตรา ๘ แห่งพระราชบัญญัติส่งเสริมการพัฒนาฝีมือแรงงาน   
พ.ศ. ๒๕๔๕ และมาตรา ๓๙ (๓) แห่งพระราชบัญญัติส่งเสริมการพัฒนาฝีมือแรงงาน พ.ศ. ๒๕๔๕ ซึ่งแก้ไขเพิ่มเติมโดยพระราชบัญญัติส่งเสริมการพัฒนาฝีมือแรงงาน (ฉบับที่ ๒ ) พ.ศ. 2557 คณะกรรมการส่งเสริมการพัฒนาฝีมือแรงงานจึงออกประกาศไว้ ดังต่อไปนี้

ข้อ 1 ประกาศนี้ให้ใช้บังคับตั้งแต่วันที่ 1 มกราคม พ.ศ. 2563 เป็นต้นไป

ข้อ 2 ให้ยกเลิกประกาศคณะกรรมการส่งเสริมการพัฒนาฝีมือแรงงาน เรื่อง หลักเกณฑ์ วิธีการ และเงื่อนไขในการให้ความเห็นชอบรายละเอียดเกี่ยวกับการฝึกเตรียมเข้าทำงาน ลงวันที่ 10 กุมภาพันธ์ พ.ศ ๒๕57

ข้อ ๓ ให้ผู้ซึ่งจัดให้มีการฝึกเตรียมเข้าทำงานตามสาขาอาชีพที่รัฐมนตรีประกาศกำหนดจัดทำรายละเอียดเกี่ยวกับการฝึกเสนอต่อนายทะเบียนเพื่อพิจารณาให้ความเห็นชอบ และให้ยื่นคำขอตามแบบท้ายประกาศนี้ ก่อนวันที่จัดให้มีการฝึกอบรมไม่น้อยกว่าสามสิบวัน

การยื่นคำขอตามวรรคหนึ่ง ให้ยื่นตามจังหวัดที่สถานประกอบกิจการของผู้ซึ่งจัดให้มีการฝึกนั้นตั้งอยู่ โดยยื่นด้วยตนเอง ณ หน่วยงานของกรมพัฒนาฝีมือแรงงานที่ตั้งอยู่ในเขตกรุงเทพมหานครหรือหน่วยงานของกรมพัฒนาฝีมือแรงงานที่ตั้งอยู่ในจังหวัดนั้น หรือยื่นด้วยวิธีการทางอิเล็กทรอนิกส์ตามที่  
กรมพัฒนาฝีมือแรงงานกำหนด

ข้อ ๔ รายละเอียดเกี่ยวกับการฝึกเตรียมเข้าทำงานตามข้อ ๓ ต้องประกอบด้วยเอกสารหรือหลักฐาน ดังนี้

(1) หลักสูตร

(2) สถานที่ฝึกหรือศูนย์ฝึกอบรมฝีมือแรงงาน

(3) ชื่อและคุณสมบัติของครูฝึก

(4) กำหนดระยะเวลาการฝึก

(5) รายการอุปกรณ์อันจำเป็นที่จะใช้ในการฝึกที่มีอยู่แล้วและที่จะต้องหามาเพิ่มเติมในภายหลัง

(6) วิธีการและมาตรฐานในการวัดผลการฝึก

(7) รายละเอียดที่แสดงให้เห็นถึงประโยชน์ของกิจการของผู้ดำเนินการฝึก

(8) รายละเอียดเกี่ยวกับรายการค่าใช้จ่ายในการดำเนินการฝึก

ข้อ ๕ เมื่อนายทะเบียนรับคำขอพร้อมด้วยเอกสารหรือหลักฐานตามข้อ ๔ แล้ว ให้ตรวจสอบรายละเอียดเกี่ยวกับการฝึกตามหลักเกณฑ์ ดังต่อไปนี้

(1) หลักสูตรที่ใช้ในการฝึกอบรมต้องเป็นหลักสูตรที่จัดทำขึ้นเพื่อพัฒนาฝีมือแรงงานก่อนเข้าทำงานในสถานประกอบกิจการ เพื่อให้สามารถทำงานได้ตามมาตรฐานฝีมือแรงงาน โดยมีเนื้อหาวิชาของหลักสูตรสอดคล้องและเป็นประโยชน์ต่อกิจการของผู้ดำเนินการฝึกกรณีผู้ดำเนินการฝึกรับนักเรียน นิสิต หรือนักศึกษาที่สถานศึกษาส่งเข้ารับการฝึก หรือรับบุคคลที่ทางราชการส่งมาฝึกกับผู้ดำเนินการฝึก ให้ใช้หลักสูตรของสถานศึกษา หรือหลักสูตรของส่วนราชการ หรือหลักสูตรของผู้ดำเนินการฝึก หรือหลักสูตรที่สถานศึกษากับผู้ดำเนินการฝึกได้ร่วมกันจัดทำขึ้น หรือหลักสูตรที่ส่วนราชการกับผู้ดำเนินการฝึกได้ร่วมกันจัดทำขึ้นก็ได้

(๒) สถานที่ฝึกหรือศูนย์ฝึกอบรมฝีมือแรงงานต้องมีพื้นที่เพียงพอ เหมาะสมและปลอดภัย  
ต่อการฝึกอบรมฝีมือแรงงาน หรือเป็นสถานที่เดียวกันกับสถานที่ปฏิบัติงานตามปกติของพนักงานของสถานประกอบกิจการซึ่งเป็นผู้ดำเนินการฝึก

(๓) ครูฝึกต้องมีคุณสมบัติตามที่คณะกรรมการประกาศกำหนด และมีจำนวนครูฝึกต่อจำนวนผู้รับการฝึกในสัดส่วนครูฝึกหนึ่งคนต่อผู้รับการฝึกไม่เกินสิบหกคน

(๔) กำหนดระยะเวลาการฝึกต้องไม่น้อยกว่าสามสิบชั่วโมง

(๕) อุปกรณ์ที่จะใช้ในการฝึกที่มีอยู่แล้วและที่จะต้องหามาเพิ่มเติมในภายหลังต้องมี  
ตามความจำเป็น เพียงพอ เหมาะสมกับจำนวนผู้รับการฝึก อยู่ในสภาพที่ดีและปลอดภัยสำหรับการฝึกในแต่ละหลักสูตร

(๖) วิธีการและมาตรฐานในการวัดผลการฝึกต้องจัดให้มีการทดสอบทั้งภาคทฤษฎีและภาคปฏิบัติหรือด้วยวิธีการอื่น ๆ ซึ่งต้องกำหนดเกณฑ์ผ่านการฝึกโดยเฉลี่ยไม่ต่ำกว่าร้อยละหกสิบ

(๗) รายละเอียดที่แสดงให้เห็นถึงประโยชน์ของกิจการของผู้ดำเนินการฝึกต้องเป็นไปตามประกาศคณะกรรมการส่งเสริมการพัฒนาฝีมือแรงงาน เรื่อง กำหนดรายการค่าใช้จ่ายในการฝึกเตรียม  
เข้าทำงาน

(๘) รายละเอียดเกี่ยวกับรายการค่าใช้จ่ายในการดำเนินการฝึก

ข้อ ๖ เมื่อนายทะเบียนพิจารณาแล้ว เห็นว่ารายละเอียดเกี่ยวกับการฝึกมีความเหมาะสม  
ให้นายทะเบียนให้ความเห็นชอบรายละเอียดเกี่ยวกับการฝึกดังกล่าว และมีหนังสือแจ้งให้ผู้ยื่นคำขอทราบ  
ในกรณีที่นายทะเบียนไม่ให้ความเห็นชอบ ให้มีหนังสือแจ้งการไม่เห็นชอบพร้อมเหตุผล สิทธิและระยะเวลา  
ในการอุทธรณ์ให้ผู้ยื่นคำขอทราบการดำเนินการตามวรรคหนึ่งหรือวรรคสอง ให้ดำเนินการให้เสร็จสิ้นภาย  
ในสามสิบวันนับแต่วันที่นายทะเบียนได้รับคำขอและเอกสารหรือหลักฐานถูกต้องครบถ้วน

ข้อ ๗ รายละเอียดเกี่ยวกับการฝึกที่นายทะเบียนให้ความเห็นชอบแล้ว ให้ผู้ดำเนินการฝึก  
นำไปใช้ในการจัดให้มีการฝึกเตรียมเข้าทำงานได้จนเสร็จสิ้นการฝึก

ข้อ 8 ให้ผู้ดำเนินการฝึกจัดให้มีข้อบังคับหรือระเบียบเกี่ยวกับการฝึก และต้องทำสัญญา  
การฝึกเป็นหนังสือกับผู้รับการฝึก โดยให้ผู้ดำเนินการฝึกเก็บรักษาเอกสารดังกล่าวไว้ เพื่อให้นายทะเบียนหรือพนักงานเจ้าหน้าที่ตรวจสอบ

ข้อ 9 ให้ผู้ดำเนินการฝึกออกหนังสือรับรองว่าเป็นผู้สำเร็จการฝึกให้แก่ผู้รับการฝึกที่ฝึก  
ครบตามหลักสูตรและผ่านการวัดผลแล้วภายในสิบห้าวันนับแต่วันเสร็จสิ้นการวัดผล และรายงานผลการฝึก  
ให้นายทะเบียนทราบภายในสามสิบวันนับแต่วันเสร็จสิ้นการวัดผล

ข้อ 10 ให้ผู้ดำเนินการฝึกเก็บเอกสารหรือหลักฐานเกี่ยวกับการฝึกอบรมไว้เพื่อให้  
นายทะเบียนหรือพนักงานเจ้าหน้าที่ตรวจสอบไม่น้อยกว่าสองปีนับแต่วันสำเร็จการฝึก

ข้อ 11 บรรดารายละเอียดที่เกี่ยวกับการฝึกที่ได้ยื่นไว้ก่อนวันที่ประกาศนี้ใช้บังคับ ให้ถือว่าเป็นรายละเอียดที่เกี่ยวกับการฝึกตามประกาศนี้ และให้พิจารณาดำเนินการตามหลักเกณฑ์ที่กำหนด  
ไว้ในประกาศนี้

ประกาศ ณ วันที่ 24 กันยายน พ.ศ. ๒๕๖2

สุทธิ สุโกศล

ปลัดกระทรวงแรงงาน

ประธานกรรมการส่งเสริมการพัฒนาฝีมือแรงงาน